Ανάκτορο Τσιραγάν

Το ανάκτορο Τσιραγάν (), άλλοτε λαμπρό οθωμανικό παλάτι, λειτουργεί σήμερα ως πολυτελές πεντάστερο ξενοδοχείο της αλυσίδας Kempinski. Είναι κτισμένο στην ευρωπαϊκή ακτή του Βοσπόρου, μεταξύ Μπεσίκτας και Ορτάκιοϊ, εντός της Κωνσταντινουπόλεως. Η αποκαλούμενη «Σουίτα του Σουλτάνου», της οποίας η διανυκτέρευση ανέρχεται στο ποσό των 35.419,68 δολαρίων ΗΠΑ, κατετάγη στη 14η θέση μεταξύ των δεκαπέντε ακριβοτέρων ξενοδοχειακών σουιτών παγκοσμίως, κατά τον κατάλογο που συνέταξε το CNN Go το 2012.

 Ιστορία 
Το ανάκτορο Τσιραγάν, το οποίο ανεγέρθηκε από τον σουλτάνο Αμπντούλ Αζίζ προς αντικατάσταση του παλαιού ομώνυμου κτιρίου που βρισκόταν στο ίδιο σημείο, σχεδιάστηκε από τον Αρμένιο αρχιτέκτονα της Αυλής Νιγκογαγιός Μπαλιάν και ανεγέρθηκε από τους γιους του, Σαρκίς και Χαγκόπ Μπαλιάν, μεταξύ 1863 και 1867. Η ανέγερση πραγματοποιήθηκε σε μια περίοδο κατά την οποία όλοι οι Οθωμανοί σουλτάνοι έχτιζαν πλέον τα δικά τους παλάτια αντί να χρησιμοποιούν εκείνα των προκατόχων τους· το ανάκτορο Τσιραγάν αποτελεί το τελευταίο παράδειγμα αυτής της παράδοσης. Οι εσωτερικοί τοίχοι και η στέγη ήταν κατασκευασμένοι από ξύλο, ενώ οι εξωτερικοί από πολύχρωμο μάρμαρο. Ένα περίφημο μαρμάρινο γεφύρι συνδέει το παλάτι με το ανάκτορο Γιλντίζ στον λόφο προς τα πίσω. Ένας πολύ υψηλός κήπος–τοίχος το προστατεύει από τον έξω κόσμο.

Η κατασκευή και η εσωτερική διακόσμηση του παλατιού συνεχίστηκαν έως το 1872. Ο Αμπντούλ Αζίζ δεν έζησε για πολύ στο μεγαλοπρεπές του παλάτι· βρέθηκε νεκρός εντός αυτού στις 30 Μαΐου 1876, λίγο αφότου είχε καθαιρεθεί. Ο διάδοχός του, σουλτάνος Μουράτ Ε΄, εγκαταστάθηκε στο ανάκτορο Τσιραγάν, αλλά βασίλευσε μόνο για 93 ημέρες. Καθαιρέθηκε από τον αδελφό του, Αμπντούλ Χαμίτ Β΄, λόγω υποτιθέμενης ψυχικής ασθένειας και έζησε εκεί σε κατ’ οίκον περιορισμό έως τον θάνατό του στις 29 Αυγούστου 1904.

Στις 14 Νοεμβρίου 1909, κατά τη Β΄ Συνταγματική Περίοδο, ο σουλτάνος Μωάμεθ Ε΄ παραχώρησε την άδεια στο Οθωμανικό Κοινοβούλιο να πραγματοποιεί τις συνεδριάσεις του στο κτήριο. Μόλις δύο μήνες αργότερα, στις 19 Ιανουαρίου 1910, μια μεγάλη πυρκαγιά κατέστρεψε το παλάτι, αφήνοντας όρθιους μόνο τους εξωτερικούς του τοίχους. Με την ονομασία «Σερέφ Σταντί», επί πολλά έτη ο κήπος του χρησιμοποιήθηκε ως ποδοσφαιρικό γήπεδο από τον σύλλογο Μπεσίκτας Τ.Κ.

Το 1987, το ερειπωμένο πλέον παλάτι αγοράστηκε από ιαπωνική εταιρεία, η οποία το αποκατέστησε και προσέθεσε, στον κήπο του, ένα σύγχρονο ξενοδοχειακό συγκρότημα. Το νέο κτήριο του ξενοδοχείου εγκαινιάστηκε το 1990 και το αναστηλωμένο παλάτι το 1992. Σήμερα λειτουργεί ως πολυτελείς σουίτες του πεντάστερου ξενοδοχείου Kempinski, συνοδευόμενο από δύο εστιατόρια που εξυπηρετούν τους επισκέπτες.

Το παλάτι ανακαινίστηκε εκ νέου κατά το πρώτο τρίμηνο του 2007, αποκτώντας πια μορφή που προσεγγίζει την αυθεντική, με μπαρόκ ύφος και απαλούς χρωματισμούς.

 Παραπομπές 

 Πηγές 


 Εξωτερικοί σύνδεσμοι 

 Επίσημη ιστοσελίδα

Κατηγορία:Κτίρια και κατασκευές στην Κωνσταντινούπολη
Κατηγορία:Βασιλικές κατοικίες στην Τουρκία
Κατηγορία:Παλάτια στην Τουρκία
Κατηγορία:Οθωμανικά παλάτια
Κατηγορία:Μπαρόκ αρχιτεκτονική
Κατηγορία:Ξενοδοχεία στην Τουρκία
Κατηγορία:Οθωμανική αρχιτεκτονική στην Τουρκία
Κατηγορία:Τουρισμός στην Τουρκία
Κατηγορία:Μπεσίκτας